
ΑΝΑΚΟΙΝΩΣΗ ΤΟΥ Δ.Σ. της Ε.Ι.Ν.Α.
Η πρόταση Αβραμόπουλου που αφορά την Συλλογική Σύμβαση Εργασίας (ΣΣΕ) και που έσπευσε ο ίδιος να παρουσιάσει ως τελική και τους γιατρούς να συμφωνούν, απορρίπτεται διότι:
1. Είναι δόλια και παραπλανητική. Ενώ το Υπουργείο ξεπερνά τον σκόπελο των ωρών εφημεριακής υπερωρίας και την πίεση των Προεδρικών Διαταγμάτων, άμεσα εφ’ όσον υπογραφεί η ΣΣΕ, ταυτόχρονα συντηρεί το άθλιο εφημεριακό καθεστώς και μεταθέτει την επίλυσή του στο μέλλον.
2. Δεν παρέχει κανένα εργασιακό η οικονομικό όφελος στους γιατρούς και παρατείνει την υφιστάμενη κατάστασή μας (μισθολογική και εφημεριακή).
3. Υπόσχεται αύξηση του εισοδήματος του γιατρού από τις εφημερίες (από 1/1/2009), καθώς από την ημερομηνία αυτή και μετά θα ενσωματώνεται στις αποδοχές το ποσό αυτό που θα αντιστοιχεί σε 48ωρο, και ότι επιπλέον δουλεύεται σαν εφημερία θα πληρώνεται σαν υπερωρία. Αναφορικά με τούτο, που συνιστά και το πλέον πονηρό κομμάτι της πρότασης του Υπουργού, επισημαίνουμε το εξής:
a. Δεν υπάρχει καμμιά μα καμμιά απολύτως εγγύηση ότι στον προϋπολογισμό του 2009 θα εγγραφούν τα κονδύλια που θα επιτρέπουν την πέραν των 48ωρών πληρωμή των εφημεριών. Είναι πολύ πιθανό να συνεχίσουμε και το 2009 να εφημερεύουμε όπως και τώρα αλλά να πληρωνόμαστε μόνο για 4 εφημερίες(!)

b. Σε κάθε περίπτωση το πρόβλημα που ζητά επίλυση δεν είναι το πως θα συνεχίσουμε να συμπληρώνουμε το εισόδημά μας «κυνηγώντας» εφημερίες αλλά αφ’ ενός να πάρουμε αξιοπρεπείς μισθούς και αφ’ ετέρου να προστατευτούμε από τα ασύδοτα ωράρια και ημερονύχτια εφημέρευσης.
4. όλον αυτόν τον καιρό – από το 2006 και δώθε – το Υπουργείο παίρνει παρατάσεις προκειμένου να προετοιμάσει την επίλυση του εφημεριακού. Πλειοδοτεί στις υποσχέσεις και τις εξαγγελίες αλλά δεν έχει κάνει απολύτως τίποτε. Δεν έχει κάνει απολύτως τίποτα που θα έλυνε το εργασιακό μας πρόβλημα. Το μόνο στο οποίο άριστα επιδίδεται είναι να χειρίζεται διπλωματικά τον χρόνο.
5. Ούτε και ανέγραψε συγκεκριμένα κονδύλια που θα επιτρέψουν να κάνει τις 4500 προσλήψεις γιατρών ενώ τις είχε υποσχεθεί για το 2007.  
Επειδή το Υπουργείο, έχει κατ’ επανάληψη μέχρι τώρα αποδείξει όχι μόνο την πρόθεσή του να μην προβεί σε κανένα ευεργετικό μέτρο για τους νοσοκομειακούς γιατρούς ούτε καν ανθυγιεινό δεν αναγνωρίζει το επάγγελμά μας), αλλά έχει πείσει επιπλέον για την αφερεγγυότητά του και, επειδή θεωρούμε ότι η πρότασή του που αφορά την ΣΣΕ είναι όχι μόνο εργασιακά και οικονομικά αλλά και ηθικά απαράδεκτη για τούτο προτείνουμε να οριοθετηθεί σαν προϋπόθεση για την συνέχιση του διαλόγου Υπουργείου-ΟΕΝΓΕ η άμεση αναγραφή στον προϋπολογισμό του 2008, χρηματικών κονδυλίων τέτοιων που θα εξασφαλίζουν αφ’ ενός σημαντική μισθολογική αναβάθμιση (της τάξεως του 30%), αφ’ ετέρου δε την πρόσληψη των 4500 γιατρών. Είναι το ελάχιστο το οποίο μπορεί να τεθεί σαν προϋπόθεση διαλόγου για την ΣΣΕ. Σε κάθε άλλη περίπτωση θα πρόκειται για συνέχιση της παρέλκυσης, του εμπαιγμού και της κοροϊδίας!
· Η συνέχιση του «διαλόγου» με την Κυβέρνηση και του Υπουργείο κάτω απ’ αυτούς τους όρους είναι καταστροφική για τον κλάδο.

· Καλούμε την ηγεσία της ΟΕΝΓΕ να πάψει κάθε διαπραγμάτευση με το Υπουργείο και την Κυβέρνηση. Να απαιτήσει προσλήψεις και αύξηση μισθών, με απόδειξη των κατατεθειμένων κονδυλίων στον προϋπολογισμό του 2008. 
· Καλούμε τις λοιπές Ενώσεις νοσοκομειακών γιατρών όλης της χώρας να συντονιστούμε στον κοινό μας αγώνα για επιβίωση κι αξιοπρέπεια. 
· Οι πρώτες μέρες του Δεκέμβρη να μας βρουν σε κινητοποιήσεις για μισθούς, ανθρώπινα ωράρια, στο πλευρό των υπόλοιπων εργαζομένων για το σταμάτημα της διάλυσης της κοινωνικής ασφάλισης
· Προχωρούμε σε Στάση Εργασίας 8:00-12:00 π.μ. και Γενική Συνέλευση την Τρίτη 13/11/07, και ώρα 9:00 π.μ. στο Αμφιθέατρο του ΠΓΝΠ.
Για το Δ.Σ.

	Ο Πρόεδρος

[image: image2.png]



Τερζής Στάθης

